Sirens jikkonvinċu u jegħlbu lil Marsaxlokk Minn Cristian Muscat – ritratt: Dominic Borg Marsaxlokk…………….4 Sirens……………………..7 (2-1), (0-1), (0-1), (2-4) Sirens ikkonvinċew speċjalment fl-aħħar taqsima biex għelbu lil Marsaxlokk bl-iskor ta' 7-4. Kollox ma' kollox kienet rebħa meritata għal Sirens fejn l-iskor seta' kien akbar iżda sabu lil-goalkeeper ta' Marsaxlokk, Benji Busuttil, f'vena mill-aqwa li għal diversi drabi salva goals ċerti. Għal Sirens spikka l-player żagħżugħ, Matthias Azzopardi, li rreġistra hat-trick personali. Marsaxlokk ħarġu tajjeb u rebħu l-ewwel sessjoni bl-iskor ta' 2-1 bil-goals jaslu minn Sebastian Bususttil u Rainer Scerri. Matthew Sciberras minn penalty skorja l-uniku goal għat-team minn San Pawl il-Baħar. Sirens wettqu reazzjoni tajba u rebħu t-tieni sessjoni bl-iskor minimu ta' 1-0 bil-goal uniku jasal minn Matthew Sciberras, biex b'hekk kisbu d-draw għal 2-2. It-tielet sessjoni reġgħet kienet bilanċjata bil-Pawlini jerġgħu jirbħuha bl-iskor ta' 1-0, bil-protagonista jkun Matthias Azzopardi. Fl-aħħar sessjoni bdiet tinħass ċerta għejja fit-team ta' Marsaxlokk, b'Sirens japprofittaw biex rebħuha bl-iskor ta' 4-2, bl-awturi tal-goals ikunu Isaiah Riolo (2) bit-tieni goal għalih jasal minn penalty u Matthias Azzopardi li rnexxielu jsib ix-xibka wkoll darbtejn bl-ewwel wieħed jasal ukoll minn penalty. Intant, Luigi Mallia u Sebastian Busuttil skorjaw għat-team min-nofsinhar ta' Malta.